BIZ ตุนงานในมือ 1,400 ล้าน คาดดันรายได้ปี 63 พุ่งเท่าตัว
อานิสงส์ส่งมอบเครื่องฉายมะเร็งสุดล้ำให้ รพ.จุฬาฯ ส่วน รพ.แคนเซอร์อลิอันซ์ ศรีราชา คาด 5-7 ปี คืนทุน
16 ม.ค. 2563

อานิสงส์ส่งมอบเครื่องฉายมะเร็งสุดล้ำให้ รพ.จุฬาฯ ส่วน รพ.แคนเซอร์อลิอันซ์ ศรีราชา คาด 5-7 ปี คืนทุน
นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) (BIZ) เปิดเผยว่า แผนการดำเนินงานของบริษัทฯ ในปี 2563 ยังคงเดินหน้าส่งมอบเครื่องฉายรังสี ให้กับโรงพยาบาลภาครัฐและเอกชนตามแผน โดยปัจจุบันมีมูลค่างานในมือรอส่งมอบ (แบ็กล็อก) 1,400 ล้านบาท คาดว่ารายได้รวมในปีนี้พุ่งเท่าตัวจากปีก่อนหน้า จากการรับรู้รายได้โครงการศูนย์รักษาผู้ป่วยมะเร็งด้วยอนุภาคโปรตอน ของโรงพยาบาลจุฬาลงกรณ์
โดยโรงพยาบาลจุฬาลงกรณ์ ถือเป็นโรงพยาบาลแห่งแรกในประเทศไทย ที่ติดตั้งใช้เครื่องฉายรังสีด้วยอนุภาคโปรตอนนี้ และจะเป็นประเทศแรกในกลุ่มอาเซียนที่เปิดให้บริการการรักษาผู้ป่วยโรคมะเร็งด้วยอนุภาคโปรตอน ซึ่งถือเป็นเทคโนโลยีล้ำสมัย จุดเด่นของอนุภาคโปรตอน คือปริมาณรังสีที่สม่ำเสมอครอบคลุมเป้ารักษา โดยบริเวณนอกลำรังสีได้รับรังสีน้อยที่สุดหรือไม่ได้รับเลย และมีประสิทธิภาพสูงในการฆ่าเซลล์มะเร็ง แพทย์จึงสามารถเพิ่มปริมาณรังสีสูงสุดที่สามารถทำลายเซลล์มะเร็งได้หมด ในขณะเดียวกันก็ลดผลข้างเคียงจากการรักษาได้ด้วย โดยเฉพาะอย่างยิ่งในผู้ป่วยมะเร็งเด็ก 
นอกจากนี้ บริษัทฯ ยังเดินหน้าในการเข้าร่วมประมูลงานใหม่ต่อเนื่อง โดยส่วนใหญ่เป็นงานของโรงพยาบาลรัฐ จำนวน 7-8 โครงการ มูลค่างานรวมกว่า 1,000 ล้านบาท คาดในไตรมาส 1/63 จะรับรู้ผลประมูลงานโรงพยาบาลรัฐ 1-2 โครงการ เสริมงานในมือให้แข็งแกร่งหนุนรายได้ทั้งปีพุ่งกระฉูด
สำหรับโรงพยาบาลแคนเซอร์อลิอันซ์ ศรีราชา จ.ชลบุรี ซึ่งบริษัทฯ เข้าร่วมถือหุ้นในสัดส่วน 65% ได้เปิดให้บริการแล้วในวันที่ 1 ตุลาคม 2562 มีผู้ป่วยเข้ามารับบริการอย่างต่อเนื่อง คาดในปี 2563 จะได้รับการตอบรับ เป็นที่รู้จักเพิ่มมากขึ้นตามแผน ส่งผลการรับรู้รายได้ตามสัดส่วน โดยคาดว่าจะถึงจุดคุ้มทุนภายใน 5-7 ปี เตรียมพร้อมเปิดให้บริการ ส่วนอื่น ๆ เพิ่มเติม อาทิ ศูนย์ไตเทียม คลินิกแพทย์แผนไทย ภายในไตรมาส 1/63 นี้
ทั้งนี้ โรงพยาบาลแคนเซอร์อลิอันซ์ ศรีราชา ชลบุรี แบ่งการรักษาออกเป็น 2 ประเภท คือ การรักษาด้วยการฉายรังสี และการรักษาด้วยเคมีบำบัด เน้นการควบคุมคุณภาพการรักษาให้ได้มาตรฐาน โดยมีทีมแพทย์ผู้เชี่ยวชาญด้านมะเร็งโดยเฉพาะ ทำให้มีประสิทธิภาพ และความปลอดภัยตามมาตรฐานสากล ขนาดให้บริการรองรับผู้ป่วยค้างคืน 30 เตียง และเครื่องฉายรังสีเริ่มต้นที่ 1 เตียง